DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAD-DOKUMENT ANALITIKU Li jakkumpanja d-dokument KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Lejn Qafas ta' Kwalità għall-Iskemi ta' Taħriġ Konsultazzjoni tat-tieni stadju tas-sħab soċjali skont l-Artikolu 154 TFUE /* SWD/2012/0408 final */





DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAD-DOKUMENT ANALITIKU Li jakkumpanja d-dokument KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Lejn Qafas ta' Kwalità għall-Iskemi ta' Taħriġ Konsultazzjoni tat-tieni stadju tas-sħab soċjali skont l-Artikolu 154 TFUE Dan id-dokument ta’ ħidma tal-persunal jiġbor fil-qosor l-analiżi li tappoġġa l-konsultazzjoni tat-tieni stadju tas-sħab soċjali Ewropej dwar inizjattiva possibbli tal-UE dwar Qafas ta’ Kwalità għall-Iskemi ta’ Taħriġ. Il-konsultazzjoni se tiġbor l-opinjonijiet tas-sħab soċjali Ewropej, skont l-Artikoli 154-155 tat-Trattat dwar il-Funzjonament tal-Unjoni Ewropea (TFUE), dwar il-kuntenut ta' inizjattiva potenzjali tal-UE dwar din il-kwistjoni., Din issegwi konsultazzjoni pubblika mwettqa bejn id-19 ta’ April u l-11 ta’ Lulju 2012 u konsultazzjoni tas-Sħab Soċjali tal-ewwel stadju dwar id-direzzjoni possibbli ta’ inizjattiva tal-UE, li seħħet bejn il-11 ta’ Settembru u t-23 ta’ Ottubru 2012. 1. Definizzjoni tal-problema Bħalissa aktar minn ħames miljun żgħażugħ fl-UE taħt l-età ta’ 25 sena ma jistgħux isibu xogħol: f’xi Stati Membri l-qgħad fost iż-żgħażagħ jaqbeż il-50%. F’dan il-kuntest, iż-żieda fl-aċċess taż-żgħażagħ għas-suq tax-xogħol u t-tisħiħ tat-tranżazzjonijiet mill-edukazzjoni għax-xogħol huma prijoritajiet ewlenin għall-UE. L-iskemi ta’ taħriġ - definiti bħala perjodu limitat ta’ prattika tax-xogħol li studenti jew żgħażagħ li jkunu lestew l-edukazzjoni tagħhom reċentement iqattgħu f’negozji, korpi pubbliċi jew istituzzjonijiet mingħajr skop ta’ qligħ sabiex jiksbu esperjenza diretta prezzjuża f’ambjent tax-xogħol, qabel ma jkollhom impjieg regolari - jistgħu jkollhom rwol kruċjali f’dan il-kuntest. L-iskemi ta’ taħriġ jistgħu jipprovdu pass ta’ għajnuna possibbli lejn karrieri ta’ impjiegi aktar produttiivi, jistgħu jgħinu fil-promozzjoni tal-ħolqien ta’ impjiegi sostenibbli, inaqqsu l-qgħad fost iż-żgħażagħ u eventwalment jikkontribwixxu għaż-żieda fir-rata ta’ impjiegi - waħda mill-miri ewlenin tal-Istrateġija Ewropa 2020. Madankollu għandu jiġi nnutat li l-iskemi ta’ taħriġ - kuntrarju għall-apprentistati - mhumiex koperti minn kuntratti ta’ impjieg fil-maġġoranza tal-Istati Membri, u dan ifisser ukoll li ġeneralment ikunu inqas irregolati. Minkejja l-fatt li l-iskemi ta’ taħriġ għandhom għadd ta’ benefiċċji mhux biss għal dawk li jkunu qed jagħmlu t-taħriġ, iżda wkoll għall-impjegaturi u s-soċjetà b’mod ġenerali, l-Istituzzjonijiet Ewropej irrikonoxxew tħassib dwar l-effettività u l-kwalità tal-iskemi ta’ taħriġ. L-iskemi ta’ taħriġ tas-suq miftuħ b'mod partikolari (fejn minbarra l-persuna fit-taħriġ u l-organizzazzjoni ospitanti l-ebda istituzzjoni oħra ma tkun involuta fid-definizzjoni, l-organizzazzjoni u l-monitoraġġ tal-iskema ta' taħriġ u l-kuntenut ta' tagħlim tagħha u kundizzjonijiet oħrajn; dan huwa tipikament - iżda mhux esklużivament - il-każ tal-iskemi ta’ taħriġ postuniversitarji), billi huma t-tip l-inqas regolat fil-maġġoranza tal-pajjiżi, huma soġġetti għal attenzjoni partikolari. Fl-2010 il-Parlament Ewropew adotta Riżoluzzjoni li titlob speċifikament għal taħriġ intern aħjar u aktar sigur u għal Karta Ewropea ta' Kwalità li tistabbilixxi standards minimi għat-taħriġ intern biex tiżgura l-valur edukattiv tagħhom u tevita l-isfruttament. Fl-2011, fl-Inizjattiva Opportunità għaż-Żgħażagħ, il-Kummissjoni Ewropea pprevediet it-tnedija ta’ Qafas ta’ Kwalità għall-Iskemi ta’ Taħriġ sal-aħħar tal-2012. Barra minn hekk, f'Ġunju 2012 il-Kunsill Ewropew ikkonkluda li “Huwa kruċjali li jiġi indirizzat il-qgħad fost iż-żgħażagħ, b'mod partikolari permezz tal-inizjattivi tal-Kummissjoni dwar il-garanziji taż-żgħażagħ u l-qafas ta' kwalità għall-iskemi ta’ taħriġ”. Fl-aħħar nett, is-sħab soċjali Ewropej ta’ bejn is-setturi (BusinessEurope, UEAPME, CEEP, ETUC) qablu li “jippromwovu kuntratti ta’ taħriġ u apprentistati aktar u aħjar” u “jiżguraw il-kundizzjonijiet tax-xogħol kif suppost biex jilqgħu u jappoġġaw parteċipanti ġodda fl-impriża" bħala azzjonijiet ewlenin fil-Ftehim Qafas tagħhom tal-2010 dwar is-Swieq tax-Xogħol Inklużivi. Problemi ta’ Kwalità L-istudji u l-istħarriġ juru li l-problemi ta’ kwalità relatati mal-iskemi ta’ taħriġ huma l-aktar marbuta man-nuqqas ta’ kontenut ta’ tagħlim, in-nuqqas ta’ kumpens/remunerazzjoni jew li ma tkunx biżżejjed, u kundizzjonijiet ta’ xogħol mhux sodisfaċenti. Problema oħra - relatata ħafna ma’ dawk preċedenti - hija l-livell baxx ta’ mobbiltà tal-persuni fit-taħriġ ġewwa l-UE. Elementi ewlenin ta’ kwalità identifikati fl-istudju dwar l-iskemi ta’ taħriġ[1] Skema ta' taħriġ ta’ kwalità tajba għandha tippermetti lill-persuna fit-taħriġ tikseb ħiliet prattiċi adattati għall-ħtiġijiet tas-suq tax-xogħol u kumplementari għall-istudji teoretiċi tal-persuna fit-taħriġ sabiex l-impjegabbiltà tal-persuna fit-taħriġ tissaħħaħ. Skema ta' taħriġ ta’ kwalità tajba għandha tkun ibbażata fuq ftehim bejn il-persuna fit-taħriġ u l-organizzazzjoni ospitanti. Il-ftehim tal-iskema ta’ taħriġ għandu jkopri l-elementi li ġejjin: • Objettivi, kontenut u monitoraġġ: l-Iskemi ta’ Taħriġ għandhom jippermettu lill-persuna fit-taħriġ tikseb ħiliet prattiċi kumplementari għall-istudji teoretiċi tagħha. Il-linji gwida jirrikjedu li l-kontenut edukattiv huwa żgurat billi jiġi assenjat superviżur jew konsulent personali fl-organizzazzjoni ospitanti għal kull persuna fit-taħriġ. • Tul ta’ żmien: l-iskemi ta’ taħriġ tas-suq miftuħ tipikament ma għandhomx ikunu itwal minn sitt xhur. It-taħtiġ obbligatorju professjonali postuniversitarju tat-tobba, l-avukati, l-għalliema u professjonijiet simili huma eżenti billi dawn l-iskemi ta’ taħriġ għandhom tendenza li jkunu regolati ħafna. • Remunerazzjoni/kumpens tal-ispejjeż: Jekk hemm benefiċċju reċiproku għall-organizzazzjoni ospitanti kif ukoll għall-persuna fit-taħriġ f’terminu ta’ trasferiment tal-għarfien u t-tagħlim, jistgħu jkunu xierqa l-iskemi ta’ taħriġ mingħajr ħlas. Għalhekk il-linji gwida għall-kwalità għandhom biss jistipulaw li l-ftehim tal-iskema ta’ taħriġ bil-miktub jispeċifika b'mod ċar x'kumpens jew remunerazzjoni huma offerti, jekk ikun hemm. • Dispożizzjonijiet tas-sigurtà soċjali: Id-dispożizzjonijiet tal-assikurazzjoni soċjali għandhom jiġu ċċarati bejn il-persuna fit-taħriġ u l-impjegatur. Dan jinkludi l-assikurazzjoni għas-saħħa u l-assikurazzjoni kontra l-aċċidenti fuq il-post tax-xogħol. Kontenut ta’ tagħlim insuffiċjenti jista’ jfisser li l-organizzazzjoni ospitanti mhux qed tipprovdi (biżżejjed) sessjonijiet ta’ tagħlim għall-persuni fit-taħriġ biex tispjega x-xogħol/operazzjonijiet eċċ tagħhom, jew ma tipprovdix konsulent. Dan huwa pjuttost frekwenti fil-każ ta’ skemi ta’ taħriġ fejn il-persuni fit-taħriġ ikollhom jagħmlu xogħol banali. Grupp ieħor ta’ tħassib huwa relatat man-nuqqas jew il-livell baxx ta’ kumpens. L-istħarriġ tal-Forum Ewropew taż-Żgħażagħ (EYF) jindika li 25% tal-persuni fit-taħriġ biss ġew remunerati biżżejjed biex ikopru l-ispejjeż tal-ħajja. In-nuqqas ta’ kumpens jispjega t-tħassib dwar l-ekwità tal-aċċess, u jqajjem kwistjonijiet dwar l-impjegaturi li jużaw l-iskemi ta’ taħriġ bħala forma ta’ impjieg mhux imħallas u jintużaw il-persuni fit-taħriġ “irħas” għall-impjiegi ta’ livell ta’ dħul u/jew postijiet battala oħra tax-xogħol minflok persunal regolari. Madankollu, huwa importanti li wieħed jinnota li l-kwistjonijiet ta’ remunerazzjoni/kumpens għandhom jiġu indirizzati fil-livell tal-Istati Membri jew mis-sħab soċjali minħabba li t-Trattati tal-UE ma jipprovdux bażi legali għal azzjoni tal-UE f'dan ir-rigward (ara wkoll fit-Taqsima 4 - Bażi legali u sussidjarjetà). It-tielet grupp ta’ problemi jirrigwardaw il-kundizzjonijiet tax-xogħol għajr il-kumpens, bħal pereżempju sigħat twal ta’ xogħol, kundizzjonijiet ta’ xogħol taħt l-istandard, nuqqas ta’ kopertura għar-riskji tas-saħħa jew okkupazzjonali, nuqqas ta’ ċarezza dwar ir-reġimi legali applikabbli, aspetti ta’ sens ta’ ġustizzja eċċ. Fl-aħħar nett, ir-raba’ grupp ta’ problemi ta’ tħassib f’termini tal-integrazzjoni tas-suq tax-xogħol tal-UE huwa l-livell għoli ta’ mobbiltà ġewwa l-UE għall-persuni fit-taħriġ. Din il-problema għandha konsegwenzi negattivi importanti għall-integrazzjoni tas-swieq tax-xogħol tal-UE, u tipprojbixxi liż-żgħażagħ li jgħixu f’pajjiżi b’offerta ħażina ta’ skemi ta’ taħriġ milli japprofittaw minn opportunitajiet aħjar fis-suq uniku tal-UE. 2. Konsultazzjoni tal-partijiet interessati Konsultazzjoni pubblika u konsultazzjoni tas-sħab soċjali Ewropej Il-konsultazzjoni pubblika rċeviet 250 tweġiba. Trejdjunjins, kif ukoll NGOs, organizzazzjonijiet taż-żgħażagħ, istituzzjonijiet edukattivi, aġenziji involuti fi skemi ta’ taħriġ transnazzjonali u l-maġġoranza ta' dawk li wieġbu individwalment fil-parti l-kbira qablu mal-analiżi tal-Kummissjoni, mad-definizzjoni tal-elementi ewlenin tal-iskemi ta’ taħriġ ta’ kwalità, mad-definizzjoni tal-problema u mal-objettivi u ġeneralment appoġġaw inizjattiva tal-Kummissjoni f'dan il-qasam (xi wħud staqsew għal strumenti legali vinkolanti, oħrajn ippreferew rakkomandazzjonijiet mhux vinkolanti); l-organizzazzjonijiet tal-impjegaturi, il-kmamar tal-kummerċ u l-industrija - filwaqt li rrikonoxxew ir-rwol pożittiv tal-iskemi ta’ taħriġ fit-tranżizzjonijiet bejn l-iskola u x-xogħol u fil-ksib tal-ħiliet - adottaw pożizzjoni aktar xettika, u qajmu tħassib dwar jekk ir-remunerazzjoni u l-kwistjonijiet ta’ protezzjoni soċjali għandhomx jiġu koperti f'dan il-kuntest u xi wħud kellhom ukoll dubji dwar il-ħtieġa ta’ inizjattiva tal-UE. Kemm l-organizzazzjonijiet tal-impjegaturi u kemm l-Istati Membri rreferew għall-ħtieġa li l-qafas jinżamm flessibbli biżżejjed sabiex ikunu jistgħu jitqiesu d-diversità u l-prattiki tas-sistemi nazzjonali. L-opponenti għall-azzjoni tal-UE argumentaw li r-rekwiżiti minimi għall-iskemi ta’ taħriġ ma għandhomx jiġu stabbiliti fil-livell Ewropew, minħabba nuqqas ta' kompetenza tal-UE b’mod partikolari fil-kwistjoni tar-remunerazzjoni. Tqajjem ukoll tħassib dwar il-possibbiltà li l-iskemi ta’ taħriġ jitgħabbew bi proċeduri legali jew amministrattivi li jistgħu jiskoraġġixxu lill-kumpaniji milli jieħdu persuni għat-taħriġ, u għalhekk iċaħħdu liż-żgħażagħ minn opportunitajiet prezzjużi għal esperjenza ta’ xogħol. L-opinjonijiet dwar l-kamp ta’ applikazzjoni ta’ inizjattiva possibbli varjaw ukoll, l-aktar fir-rigward tal-possibbiltà li l-kamp ta’ applikazzjoni jiġi limitat għall-iskemi ta’ taħriġ tas-“suq miftuħ” biss. It-tweġibiet għall-konsultazzjoni tal-ewwel stadju tas-sħab soċjali Ewropej ikkonfermaw il-pożizzjonijiet ta' hawn fuq mingħajr ma kkontribwew elementi ġodda. 3. Objettivi tal-inizjattiva L-objettivi ġenerali ta’ inizjattiva f’dan il-qasam huma (1) biex tiffaċilita t-tranżizzjonijiet bejn l-edukazzjoni u x-xogħol L-iskemi ta’ taħriġ ta’ kwalità għolja jikkontribwixxu għaż-żieda tal-impjegabbiltà taż-żgħażagħ. L-iskemi ta’ taħriġ bħala forma ta’ dħul għas-suq tax-xogħol għall-gradwati għandhom ikunu pass ta’ għajnuna fil-progressjoni għal impjieg regolari, jiżguraw żieda rapida fil-produttività tal-ħaddiem u jgħinu fit-tnaqqis tal-impjiegi prekarji. L-objettiv għalhekk għandu jkun iż-żieda tal-għadd ta’ skemi ta’ taħriġ ta’ kwalità għolja u t-tnaqqis tal-limitu ta’ każijiet ta’ kwalità baxxa u l-abbuż. (2) biex tippromwovi l-mobbiltà sabiex jitnaqqas in-nuqqas ta’ tlaqqigħ fis-suq tax-xogħol Ewropew Sabiex jitnaqqas il-qgħad strutturali, il-promozzjoni tal-mobbiltà ġeografika ta’ dawk li qed jitgħallmu u tal-ħaddiema ġewwa l-UE għandha titħaffef, minħabba l-eżistenza ta’ nuqqas ta’ qbil ċar bejn id-domanda u l-provvista tal-ħiliet fis-suq tax-xogħol. L-iżvilupp ta’ skemi ta’ taħriġ transnazzjonali huwa għodda ewlenija għal dan. Il-persuni li jixtiequ jagħmlu taħriġ fi Stat Membru tal-UE ieħor għandu jkollhom referenza ċara biex jivverifikaw il-kriterji tal-kwalità u biex ma jiġux skoraġġiti bl-inċertezza dwar il-formalitajiet amministrattivi, it-tħassib legali, jew l-obbligi kuntrattwali. Sabiex jintlaħqu dawn l-objettivi ġenerali, ġie identifikat l-objettiv speċifiku li ġej: Biex titjieb il-kwalità tal-iskemi ta’ taħriġ fl-UE. L-objettivi operattivi jkunu (1) Li tħeġġeġ lill-organizzazzjonijiet ospitanti biex joffru skemi ta' taħriġ li jipprovdu kontenut ta' tagħlim ta' kwalità tajba, kundizzjonijiet ta' xogħol deċenti u li jkunu tranżizzjoni li tgħin fid-dħul fis-suq tax-xogħol. (2) Li tiżdied it-trasparenza u l-kwalità tal-informazzjoni dwar il-pożizzjonijiet tal-iskemi ta’ taħriġ. 4. Bażi Legali u Sussidjarjetà Skont l-Artikolu 153 TFUE, l-Unjoni se tappoġġa u tikkumplementa l-attivitajiet tal-Istati Membri fil-qasam ta', inter alia, il-kundizzjonijiet tax-xogħol, is-sigurtà soċjali u l-protezzjoni soċjali tal-ħaddiema, u wkoll l-integrazzjoni tal-persuni esklużi mis-suq tax-xogħol u l-ġlieda kontra l-esklużjoni soċjali. Skont l-Artikolu 153(2)(b) TFUE, il-Parlament Ewropew u l-Kunsill jistgħu jadottaw Direttivi fil-qasam tal-qgħad u l-politika soċjali. B’mod alternattiv, skont l-Artikolu 292 TFUE, il-Kunsill jista’ jadotta rakkomandazzjonijiet fuq il-bażi ta’ proposta tal-Kummissjoni. Il-leġiżlazzjoni dwar is-Sikurezza u s-Saħħa Okkupazzjonali tqis li l-persuni fit-taħriġ u l-apprentistati huma koperti mill-kamp ta’ applikazzjoni tad-Direttivi bbażati fuq id-Direttiva Qafas tal-1989, li l-bażi tagħha huwa l-Artikolu 153 TFUE. Madankollu, għandu jiġi nnutat li d-dispożizzjonijiet tal-Artikolu 153 TFUE ma japplikawx għall-paga (Artikolu 153(5) TFUE). Għalhekk, il-problemi relatati ma’ kumpens baxx għall-persuni fit-taħriġ, għandhom jiġu indirizzati f’livell ieħor, jiġifieri mill-Istati Membri u s-sħab soċjali. Il-mobbiltà fl-edukazzjoni u t-taħriġ hija objettiv ċentrali fil-politika edukattiva tal-UE u hija parti integrali tal-libertà ta’ moviment tal-persuni skont l-Artikolu 45 TFUE - libertà fundamentali protetta mit-Trattat. Sussidjarjetà Ġeneralment, id-diversità kbira tas-sitwazzjonijiet fost l-Istati Membri, jew preferenzi soċjetali differenti ħafna huma argumenti favur is-soluzzjonijiet deċentralizzati, billi jistgħu jiġu adattati għall-ħtiġijiet u l-preferenzi nazzjonali jew anke lokali. Madankollu, fil-każ tal-iskemi ta' taħriġ, id-differenza tal-istituzzjonijiet tas-suq tax-xogħol ma tidhirx li għandha rwol ewlieni, billi n-natura tal-ilmenti u t-tħassib imressqa hija simili ħafna kullimkien, u l-problemi tal-kwalità fl-iskemi ta’ taħriġ huma frekwenti anke fl-Istati Membri fejn is-sitwazzjoni tas-suq tax-xogħol taż-żgħażagħ hija aktar favorevoli. Barra minn hekk, soluzzjoni għall-UE kollha tippreżenta bosta vantaġġi operattivi. (1) Il-linji gwida għall-kwalità adottati jew proposti s’issa ġeneralment jidhru simili ħafna, irrispettivament mill-organizzazzjoni li qed tfassalhom. Dan jissuġġerixxi li ma hemm l-ebda ħtieġa kbira għall-adattament tal-istandards tal-kwalità għall-kundizzjonijiet lokali. (2) Soluzzjoni għall-UE kollha jkollha benefiċċji ċari f’termini tal-mobbiltà tal-persuni fit-taħriġ madwar l-UE. Iż-żgħażagħ isibuha aktar faċli biex jaċċettaw skema ta’ taħriġ f’pajjiż ieħor jekk regoli standard jew armonizzati jagħtuhom għarfien ċar ta’ x’jistgħu jistennew f’pajjiż ieħor. Mobbiltà akbar tal-persuni fit-taħirġ tikkontribwixxi għall-kisba ta’ suq tax-xogħol tal-UE aktar integrat permezz ta’ tqabbil aħjar tal-ħiliet mad-domanda u ħolqien sostenibbli tal-impjiegi. (3) L-esperjenza turi li, minħabba l-problemi ta’ koordinazzjoni, id-definizzjoni ta’ standards ta’ kwalità aċċettati internazzjonalment tista’ sseħħ aktar malajr jekk l-istituzzjonijiet supranazzjonali jikkoordinaw u jappoġġaw. L-UE qiegħda l-aħjar pożizzjoni għal dan, billi jidher li hemm ftit moviment jew xejn lejn l-iżvilupp spontanju ta’ standards ta’ kwalità internazzjonali. Permezz ta’ inizjattiva f’din id-direzzjoni, l-UE tista' tappoġġa b'mod konkret l-Istati Membri biex jissodisfaw il-linja gwida nru 8 dwar l-impjiegi tal-UE 2020. Jidher li huwa aktar utli li tiġi pprovduta gwida lill-Istati Membri li hija operattiva u li tista’ tiġi implimentata faċilment fil-livell nazzjonali, minħabba s-serjetà tal-kriżi u d-dewmien fl-imgħoddi fl-indirizzar tal-problemi tal-iskemi ta’ taħriġ. Dan huwa wkoll konformi b’mod sħiħ mal-ispirtu tas-Semestru Ewropew. Minkejja talbiet frekwenti għall-promozzjoni għal skemi ta' taħriġ ta' kwalità għolja, ma twettqitx azzjoni regolari mill-Istati Membri u l-qafas regolatorju ġeneralment jibqa’ frammentat u mhux sodisfaċenti. L-approċċ tradizzjonali tal-istrateġija Ewropea għall-Impjiegi jista’ jintuża biex iħeġġeġ lill-Istati Membri jagħmlu riforma tar-reġimi tal-iskemi ta’ taħriġ, iżda dan iwassal għal aktar differenzazzjoni fil-qafas li jirriżulta mill-istrumenti bħal pereżempju rakkomandazzjonijiet jew leġiżlazzjoni li jiddeterminaw il-kontenut tar-reġimi tal-iskemi ta’ taħriġ. Dan ikun subottimali b’mod partikolari f’termini tal-ħtieġa li jiġu indirizzati l-ostakoli eżistenti għall-mobbiltà tal-persuni fit-taħriġ. Fl-aħħar nett, soluzzjoni għall-UE tidher li hija prekundizzjoni għall-estensjoni tal-EURES għall-apprentistati u l-iskemi ta’ taħriġ, kif rikjest mill-Kunsill Ewropew. Dan huwa meħtieġ biex jiġi evitat ir-riskju li l-appoġġ ipprovdut permezz tal-EURES jiġi pprovdut lil skemi ta’ taħriġ ta’ kwalità baxxa li ma jgħinux biex it-tranżazzjonijiet mill-edukazzjoni għax-xogħol isiru b’mod aktar faċli. 5. Toroq possibbli għal azzjoni tal-UE Fir-rigward tal-awtonomija tas-sħab soċjali, f’dan l-istadju ma ġiet imwarrba l-ebda azzjoni/opzjoni possibbli, u r-riflessjoni ma ġietx limitata għal tipi partikolari ta’ skemi ta’ taħriġ. Jistgħu jittieħdu azzjonijiet, skont it-tipi ta’ skemi ta’ taħriġ, f’livelli differenti, li jinvolvu atturi differenti u għodod differenti. Pereżempju, l-UE tista’: · ittejjeb it-trasparenza tar-regolamenti tal-iskemi ta’ taħriġ permezz ta’ informazzjoni aktar aċċessibbli, · tħeġġeġ l-azzjoni volontarja mill-partijiet interessati (l-organizzazzjonijiet ospitanti, is-sħab soċjali eċċ) biex issaħħaħ il-kwalità tal-iskemi ta’ taħirġ, pereżempju permezz tal-istabbiliment ta’ tikketti tal-kwalità. · tniedi azzjonijiet taħt l-istrateġija Ewropea għall-impjiegi biex tħeġġeġ lill-Istati Membri jtejbu l-kwalità tal-iskemi ta’ taħriġ, · tintroduċi strumenti mhux vinkolanti (rakkomandazzjonijiet jew linji gwida) jew · tintroduċi leġiżlazzjoni vinkolanti. Kamp ta’ applikazzjoni u miżuri In-nuqqas tas-suq fil-provvista tal-kwalità ġeneralment jista’ jiġi indirizzat b’żewġ modi, jew bit-tisħiħ tal-kwalità u d-disponibbiltà tal-informazzjoni fis-suq, jew bl-impożizzjoni ta’ standards ta’ kwalità. Iż-żewġ approċċi jistgħu jsaħħu l-effettività tal-iskemi ta’ taħriġ fl-iżgurar ta’ tranżizzjonijiet tajba mill-edukazzjoni għax-xogħol F’dawn li ġejjin qed jiġu esplorati għadd ta’ miżuri bbażati fuq l-ewwel jew it-tieni approċċ. L-iskemi ta’ taħriġ tas-suq miftuħ jidhru li jirrappreżentaw għażla ovvja għall-inizjattivi, iżda jeżistu alternattivi: il-kamp ta’ applikazzjoni tal-miżuri jista’ jiġi ristrett biex japplika biss għall-iskemi ta’ taħriġ bejn il-fruntieri, jew għall-iskemi ta’ taħriġ b’tul ta’ żmien ta’ aktar minn tliet xhur. Is-sħab soċjali jistgħu jixtiequ li jqisu waħda jew aktar mill-miżuri ta’ hawn taħt, li jirrikjedu livelli differenti ta’ impenn mill-istituzzjonijiet tal-UE. Bosta minn dawn il-miżuri jistgħu jingħaqdu flimkien. L-analiżi tal-impatt huwa biss indikattiv f’dan l-istadju u jiġi elaborat aktar f’valutazzjoni tal-impatt futura. i) L-ebda inizjattiva fil-livell tal-UE (xenarju bażiku) Deskrizzjoni: Il-Kummissjoni tkompli fil-ħidma tagħha biex tilħaq l-objettiv tat-titjib tal-mobbiltà u t-tranżazzjonijiet fis-suq tax-xogħol għaż-żgħażagħ mingħajr strument/għodda speċifika li tiffoka fuq l-iskemi ta' taħriġ. L-istudju dwar l-iskemi ta’ taħriġ jipprovdi l-ewwel ħarsa globali tal-arranġementi tal-iskemi ta’ taħriġ fl-Istati Membri u jistabbilixxi bażi għal aktar trasparenza tal-arranġamenti. Diskussjoni: Filwaqt li huwa possibbli li hemm aktar inizjattivi nazzjonali sabiex tissaħħaħ il-kwalità tal-iskemi ta’ taħriġ, is-sehem globali ta’ skemi ta’ taħriġ ta’ kwalità baxxa jista’ jiżdied faċilment: il-kriżi tista’ twassal lin-negozji biex inaqqsu r-reklutaġġ ta’ impjegati ġodda, li huma waħda mir-raġunijiet ewlenin għall-offerta ta’ skemi ta’ taħriġ ta’ kwalità għolja, u l-parteċipanti ġodda fis-suq tax-xogħol jistgħu jnaqqsu l-livell tal-istenniji tagħhom. ii) Ħolqien ta’ websajt ta’ informazzjoni Deskrizzjoni: Il-ħolqien ta’ websajt li joffri ħarsa globali tal-iskemi ta’ taħriġ (li jkun fih informazzjoni aġġornata regolarment dwar il-kundizzjonijiet tal-iskemi ta’ taħriġ u l-qafas legali tagħhom f’kull Stat Membru) jista’ jikkostitwixxi approċċ mhux regolatorju biex tiżdied id-disponibbiltà tal-informazzjoni ġenerali dwar l-iskemi ta’ taħriġ. Bħala opzjoni aktar kuraġġuża, il-websajt tista’ wkoll tippermetti lill-persuni fit-taħriġ jagħtu l-opinjonijiet tagħhom dwar l-esperjenza individwali tagħhom fl-iskema ta’ taħriġ ma’ organizzazzjoni ospitanti, u b’hekk in-natura tal-informazzjoni tkun qed tinbidel minn waħda purament ġenerika għal waħda speċifika. Diskussjoni: Websajt imfassal sew u faċli għall-utent jippermetti aċċess aktar faċli għall-informazzjoni dwar il-leġiżlazzjoni nazzjonali għall-iskemi ta’ taħriġ, dwar id-disponibbiltà ta’ tipi differenti ta’ skemi ta’ taħriġ fl-Istati Membri. Dan inaqqas l-ispejjeż tar-riċerka għall-persuni fit-taħriġ, jista’ jtejjeb il-qbil bejn il-ħiliet u d-domanda u jista’ wkoll ikollu effett pożittiv fuq iż-żieda tad-disponibbiltà tal-kandidati għall-iskemi ta’ taħriġ transnazzjonali. Filwaqt li ma hemmx spiża ta’ konformità għall-Istati Membri jew l-organizzazzjonijiet ospitanti, ikun hemm xi implikazzjonijiet baġitarji għall-organizzazzjoni li tkun qed tamministra l-websajt. Din l-għodda tindirizza parti mill-problema tan-nuqqas ta’ informazzjoni, jiġifieri n-nuqqas ta' informazzjoni ġenerali dwar l-istandards, iżda ma tipprovdix informazzjoni dwar il-kwalità ta' pożizzjonijiet ta’ skemi ta' taħriġ speċifiċi offruti. Għalhekk, għalkemm pożittiv, l-impatt ta' din l-opzjoni dwar il-kwalità tal-iskemi ta' taħriġ huwa fl-istess ħin modest. L-opzjoni li l-persuni fit-taħriġ jitħallew jivvalutaw jew jagħtu marka lill-esperjenza tagħhom fi skema ta’ taħriġ, madankollu, jista’ joħloq inċentiv pjuttost b’saħħtu għall-organizzazzjonijiet ospitanti biex itejbu l-kwalità tal-iskemi ta’ taħriġ tagħhom, billi l-fatt li jkun jidher li joffru kundizzjonijiet ta’ skemi ta’ taħriġ ta' kwalità għolja jkun ta' benefiċċju għar-reputazzjoni tagħhom. iii) Tikketta ta’ kwalità għall-iskemi ta’ taħriġ Deskrizzjoni: Sett ta’ prinċipji ta’ kwalità għall-iskemi ta’ taħriġ jista’ jiġi elaborat b’kooperazzjoni mas-sħab soċjali, filwaqt li jiġu speċifikati linji gwida minimi għall-kwalità għall-format u l-kontenut tat-tagħlim tal-iskema ta’ taħriġ (ara l-elementi tal-kwalità identifikati fl-istudju dwar l-Iskemi ta’ Taħriġ). Il-kumpaniji, l-istituzzjonijiet edukattivi, is-servizzi tal-impjiegi u/jew atturi rilevanti oħra jistgħu jimpenjaw ruħhom b’mod volontarju biex jirrispettaw il-linji gwida għall-persuni fit-taħriġ, u bħala tpattija, jistgħu jirreklamaw ruħhom bħala “ġusti mal-persuni fit-taħriġ” jew xi ħaġa simili. It-tikketta ta’ kwalità għall-iskemi ta’ taħriġ tista’ wkoll tinkludi impenn mill-organizzazzjoni ospitanti dwar il-provvista ta’ remunerazzjoni u sigurtà soċjali. Barra minn hekk, huwa possibbli li titneda tikketta ta’ kwalità speċifikament f’ċerti setturi. Sabiex ikun hemm spejjeż ta’ konformità minimi, it-tikketta ta’ kwalità tista’ tiġi attribwita lill-organizzazzjonijiet kollha li jimpenjaw ruħhom għaliha mingħajr spezzjoni jew għażla minn qabel. Għadd ta’ ilmenti ġustifikati kif dovut jistgħu jwasslu għall-irtirar tat-tikketta. Tali organizzazzjoni faċli tippermetti li t-tikketta tiġi amministrata mill-kumpaniji kkonċernati, jew minn uffiċċju estern żgħir. Diskussjoni: Din is-soluzzjoni tista’ tħeġġeġ u tiggwida lill-organizzazzjonijiet ospitanti billi tipprovdi referenza għall-kwalità, filwaqt li n-natura volontarja tagħha tiżgura li ma tkunx wisq ta’ piż għall-organizzazzjonijiet ospitanti. Hija tipprovdi inċentiv pożittiv għall-adozzjoni, billi waħda mill-motivazzjonijiet għall-organizzazzjonijiet biex joffru skemi ta' taħriġ hija t-titjib tar-reputazzjoni tagħhom, li tista' tissaħħaħ permezz ta' tikketta ta' kwalità. Din l-opzjoni tista’ wkoll iżżid in-numru ta’ skemi ta’ taħriġ bejn il-fruntieri. Jidher li n-natura volontarja tal-impenn tiżgura li l-piż ta’ konformità għan-negozji jkun aċċettabbli. Madankollu, hemm riskju li ftit organizzazzjonijiet biss japplikaw għat-tikketta, b’mod partikolari billi bħalissa d-domanda għall-iskemi ta’ taħriġ hija ferm aktar għolja mill-offerta. Barra minn hekk, huwa probabbli li bosta minn dawk l-organizzazzjonijiet li japplikaw ikunu dawk li diġà joffru skemi ta’ taħriġ ta’ kwalità għolja. iv) Qafas Ewropew ta’ Kwalità għall-Iskemi ta’ Taħriġ Deskrizzjoni: Din il-miżura tikkonsisti fi ftehim bejn is-sħab soċjali jew proposta tal-Kummissjoni dwar l-elementi ta’ kwalità, li jkollha tiġi trasposta mill-Istati Membri fil-prattika nazzjonali u/jew fis-sistema legali nazzjonali. Il-qafas ta’ kwalità jista’ jinkludi l-elementi elenkati fl-istudju dwar l-Iskemi ta’ Taħriġ, filwaqt li jipprovdi indikazzjonijiet ċari lill-persuni fit-taħriġ dwar l-objettivi, il-kontenut u l-monitoraġġ; it-tul ta’ żmien; il-kumpens; u l-kopertura tas-sigurtà soċjali. Diskussjoni: Is-saħħa ta’ dan l-approċċ huwa li l-qafas ta’ kwalità jkun l-istess qafas fl-Istati Membri kollha (li jadottawh). Għalhekk dan jindirizza l-impatt negattiv tad-diversità tar-regolamenti dwar l-iżvilupp tal-mobbiltà internazzjonali. L-elementi identifikati fl-istudju jistgħu jiġu kkumplimentati b’limitazzjoni tal-iskemi ta’ taħriġ suċċessivi, u/jew b’rekwiżit li l-iskemi ta’ taħriġ jiġu rresġistrati. Miżuri simili ġew adottati f’ċerti Stati Membri. Il-limitazzjoni tar-ripetizzjoni tal-iskemi ta’ taħriġ mill-istess persuna fl-istess organizzazzjoni, jew, b’mod aktar kuraġġuż, ir-rakkomandazzjoni li l-organizzazzjonijiet ospitanti jeħtieġu, f’terminu medju, li jimpjegaw ċertu perċentwal (limitat) tal-persuni li jagħmlu skema ta’ taħriġ magħhom, tindirizza l-problema li ż-żgħażagħ ikollhom jagħmlu bosta skemi ta’ taħriġ qabel ma jsibu impjieg regolari. Diġà jeżistu strumenti simili għal qafas ta’ kwalità fl-UE (pereżempju il-Code of Best Practice for Quality Internships fir-Renju Unit). B’mod globali, wieħed jista’ jistenna li jkun hemm titjib raġonevoli fil-kwalità u t-trasparenza tal-iskemi ta' taħriġ f'terminu medju minn qafas ta' kwalità approvat f'livell Ewropew u nazzjonali. Limitazzjoni tal-iskemi ta’ taħriġ suċċessivi tista’ tkun effettiva biex tillimita r-riskju tas-sostituzzjoni. Barra minn hekk, reġistrazzjoni obbligatorja tal-iskemi ta’ taħriġ tippermetti li jkun hemm statistika aħjar dwar l-iskemi ta’ taħriġ u tappoġġa t-tisħiħ effettiv tad-drittijiet. Fir-rigward tal-impatt dwar id-disponibbiltà tal-postijiet għal skemi ta’ taħriġ, din l-opzjoni tinkludi ċertu riskju li xi impjegaturi fil-ġejjieni jieqfu milli joffru postijiet fi skemi ta’ taħriġ, x’aktarx minħabba li jirrealizzaw li l-postijiet li offrew s’issa fi skemi ta’ taħriġ ma kinux ta’ kwalità tajba. Filwaqt li ħafna mill-ispejjeż ta’ din l-opzjoni jkollhom jitħallsu mill-organizzazzjoni ospitanti, l-ispejjeż tal-konformità jkunu l-aktar relatati mal-iżgurar ta’ kontenut ta’ tagħlim kif suppost. L-organizzazzjonijiet ospitanti li diġà jipprovdu kontenut ta’ tagħlim ikollom biss jipprovdu livell xieraq ta’ formalità billi jelenkaw l-objettivi tat-tagħlim u xi karatteristiċi ewlenin oħrajn tal-iskema ta’ taħriġ bil-miktub. Għalhekk, it-tnaqqis ta’ skemi ta’ taħriġ offruti jista’ jkun limitat b’mod konsiderevoli jekk il-piż ta’ xogħol addizzjonali għan-negozji li jikkonformaw jiġi kkomunikat bħala raġonevoli. Madankollu l-effettività tal-impatt fuq l-iskemi ta’ taħriġ ta’ kwalità baxxa xorta tibqa’ kwistjoni importanti billi s-soluzzjonijiet regolatorji jaħdmu l-inqas fi Stati Membri b'mekkaniżmi ta' tisħiħ aktar dgħajfa. Fir-rigward tal-proporzjonalità, il-qafas ta’ kwalità għall-iskemi ta’ taħriġ jista’ jikkontribwixxi għall-kisba tal-objettivi maħsuba sakemm l-azzjoni fil-livell tal-UE ma tkunx sproporzjonata. 6. Ħarsa Globali Finali L-opzjonijiet u l-opzjonijiet sekondarji ppreżentati hawn fuq jistgħu jingħaqdu flimkien b'mod varju. It-tabella li ġejja tiġbor fil-qosor it-toroq għall-azzjoni ppreżentati hawn fuq f’termini ta’ impatti possibbli u spejjeż tal-konformità. Opzjoni || Volontarja (V)/Liġi mhux vinkolanti (LMV)/Soluzzjoni Regolatorja ® || Impatt potenzjali fuq il-kwalità tal-iskema ta’ taħriġ || Impatt fuq id-domanda għal pożizzjonijiet fi skemi ta’ taħriġ (D – domestiċi – BF – bejn il-fruntieri) || Impatt fuq l-ispejjeż tal-konformità għan-negozji = impatt fuq l-offerta ta' pożizzjonijiet fi skemi ta' taħriġ || Impatt fuq l-ispejjeż tal-konformità għall-SMEs || Soluzzjoni flessibbli Websajt ta’ informazzjoni għall-persuni fit-taħriġ || mhux applikabbli || 0 || D: 0 BF: + || 0 || 0 || Iva Tikketta ta’ kwalità || V/LMV || 0/+ || D: + BF: ++ || 0 || 0 || Kemxejn Tikketta ta’ kwalità + remunerazzjoni || V/LMV || 0/+ || D: + BF: ++/+++ || 0/(-) || 0(-) || Kemxejn Qafas ta’ kwalità għall-iskemi ta’ taħriġ (QKST) || ® || ++ || D: ++ BF: ++/+++ || 0/(-) || -/-- || Le QKST għal skemi ta’ taħriġ twal u bejn il-fruntieri || ® || +/++ || D: ++ BF: ++/+++ || 0/(-) || -/-- || Le Spjega: 0 : impatt żero jew negliġibbli (+) / (-) :impatt żgħir pożittiv (negattiv) iżda inċert + / -: impatt pożittiv/negattiv possibbli ++ / -- : x’aktarx ikun hemm impatt pożittiv/negattiv +++/--- : impatt pożittiv/negattiv possibbli ħafna [1] Studju dwar ħarsa globali komprensiva tal-arranġamenti tal-iskemi ta’ taħriġ fl-Istati Membri tal-UE (Study on a comprehensive overview of traineeship arrangements in the EU Member States), il-Kummissjoni Ewropea (2012), aktar ’il quddiem “l-istudju dwar l-Iskemi ta’ Taħriġ”